钦定古今图书集成/明伦汇编/氏族典/第161卷 > 韩重赟
## 钦定古今图书集成/明伦汇编/氏族典/第161卷 > 韩重赟

按《宋史韩重赟传》：“重赟，磁州武安人。少以武勇隶周
太祖麾下。广顺初，补左班殿直副都知，从世宗战高
平，以功迁铁骑指挥使。从征淮南，先登中流矢，转都
虞候，俄迁控鹤军都指挥使，领虔州刺史。宋初，以翊
戴功为龙捷左厢都校、领永州防御使。从征泽潞还，
命为侍卫马步军都指挥使，领江宁军节度。讨李重”
进，为行营马步军都虞候。建隆二年，改殿前都指挥
使，领义成军节度。三年，筑皇城东北隅，且令有司绘
洛阳宫殿，按图修之，命重赟董其役。乾德四年，太祖
郊祀，以为仪仗都部署。时有谮重赟私取亲兵为腹
心者，太祖怒，欲诛之，赵普谏，重赟得不诛。五年，出为
彰德军节度。开宝二年，太祖征太原，命为北面都部
署。重赟令军士衔枚夜发，遇契丹兵于定州，大破其
众，获马数百匹。太祖大喜，优诏褒美。七年卒，赠侍中。